Broj: 711-I-842-M-47/19-02-11

Zagreb, 29. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Gabora Varge, zamjenika općinskog načelnika Općine Bilje,** za davanjem mišljenja Povjerenstva, na 44. sjednici, održanoj 29. ožujka 2019.g., daje sljedeće

**MIŠLJENJE**

**Nema zapreke, u smislu odredbi ZSSI-a, da dužnosnik Gabor Varga istovremeno uz volontersko obnašanje dužnosti zamjenika općinskog načelnika Općine Bilje, bude u radnom odnosu u trgovačkom društvu te da uz volontersku naknadu prima i plaću za to radno mjesto, ali u trgovačkom društvu ne može, za vrijeme obnašanja dužnosti, niti u razdoblju od dvanaest mjeseci od dana prestanka obnašanja javne dužnosti, biti član uprave ili nadzornog odbora Društva.**

Obrazloženje

Zahtjev za davanjem mišljenja Povjerenstva podnio je dužnosnik Gabor Varga, općinski načelnik Općine Bilje. U knjigama ulazne pošte zahtjev je zaprimljen 15. ožujka 2019.g. pod poslovnim brojem 711-U-1236-M-47/19-01-2, povodom kojeg se vodi predmet broj M-47/19. Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i Gabor Varga, povodom obnašanja dužnosti zamjenika općinskog načelnika Općine Bilje, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da dužnost zamjenika općinskog načelnika Općine Bilje obnaša sa zasnovanim radnim odnosom te traži mišljenje Povjerenstva, ako bi navedenu dužnost obnašao kao volonter, postoji li mogućnost da radi u trgovačkom društvu i na kojoj poziciji.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Gabor Varga obnaša dužnost zamjenika općinskog načelnika Općine Bilje u aktualnom mandatu od 26. svibnja 2017.g. te da je istu dužnost obnašao i u mandatu 2013.g.– 2017.g.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 90. i 90a Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17.)propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obnašati profesionalno, kojom prilikom ostvaruju pravo na plaću i druga prava iz radnog odnosa, ili volonterski, pri čemu imaju pravo na naknadu za rad.

Zabrana obavljanja drugih poslova u smislu redovitog i stalnog zanimanja za vrijeme obnašanja javne dužnosti, propisana člankom 13. stavkom 2. ZSSI-a, odnosi se na dužnosnike koji javnu dužnost obnašaju profesionalno. U predmetnoj situaciji, ukoliko bi dužnosnik Gabor Varga dužnost zamjenika općinskog načelnika Općine Bilje nastavio obnašati kao volonter u smislu Zakona o lokalnoj i područnoj (regionalnoj) samoupravi, s obzirom na članak 13. stavak 2. ZSSI-a te ostale odredbe ZSSI-a, nema zapreke da se dužnosnik zaposli u nekom trgovačkom društvu ili u drugom subjektu na puno radno vrijeme, pri čemu ima pravo primati volontersku naknadu uz plaću koju će dužnosnik ostvarivati za obavljanje tog drugog posla.

Ukazuje se pritom dužnosniku na ograničenja iz članka 14. stavka 1. ZSSI-a, odnosno na zabranu obavljanja funkcije direktora ili člana nadzornog odbora u trgovačkim društvima odnosno na zabranu obavljanja poslova upravljanja u poslovnom subjektu.

Ukazuje se dužnosniku da se u obnašanju javne dužnosti može naći u situaciji sukoba interesa ukoliko zasnuje radni odnos kod drugog poslodavca koji je u poslovnom odnosu ili namjerava stupiti u poslovi odnos s tijelom vlasti u kojem dužnosnik obnaša javnu dužnost. U takvom slučaju, upućuje se dužnosnik da se u slučaju dvojbe o tome je li neko ponašanje u skladu načelima djelovanja, zatraži novo mišljenje Povjerenstva.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo obrazlaže da je zabrana članstva u upravnim tijelima i nadzornim odborima trgovačkih društava propisana beziznimno i odnosi se na članstvo u upravnim tijelima i nadzornim odborima svih trgovačkih društava, neovisno o tome jesu li ili ne u državnom vlasništvu ili od posebnog društvenog interesa.

Povjerenstvo nadalje ističe da zabrana članstva u upravnim i nadzornim tijelima trgovačkih društava obvezuje dužnosnike još dvanaest mjeseci od dana prestanka obnašanja dužnosti, stoga dužnosnik Gabor Varga za vrijeme, niti u razdoblju dvanaest mjeseci nakon prestanka obnašanja dužnost zamjenika općinskog načelnika Općine Bilje, ne može biti član uprava ili nadzornih odbora trgovačkih društava.

Slijedom navedenog, Povjerenstvo je dalo mišljenje kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Gabor Varga, elektroničkom dostavom

2. Objava na internetskoj stranici Povjerenstva

3. Pismohrana